Lluís Campo Blasco, secretari (per substitució)
El secretari, per substitució, de la Comissió relaciona les reclamacions que han tingut entrada des del darrer Ple que va tenir lloc el passat 18 de juliol de 2019 que són les que els corresponen els números 420/2019 a 427/2019 i dona compte de les actuacions realitzades de conformitat amb la valoració de les admissions que s'ha dut a terme.
Es dona per llegida l'acta de la sessió corresponent al dia 20 de juny de la vint-i-dosena sessió del Ple de l'any 2019.
Proposta de resolució d'estimació parcial de la Reclamació 207/2019
La senyora Elisabet Samarra, ponent de la Proposa de resolució d'estimació parcial de la Reclamació 207/2019, interposada contra l'Ajuntament de Cubelles, on es demana determinada documentació presentada pels grups municipals per a la justificació de les assignacions econòmiques rebudes pels exercicis 2017-2018, exposa els antecedents de la Reclamació i la seva tramitació per, a continuació, fer referència als límits aplicables a la sol·licitud d'accés a informació de la que deriva la Reclamació.
Es debat sobre la naturalesa d'informació pública de la informació fiscal dels grups municipals en tant formarien part de l'Ajuntament i, com a informació fiscal d'una administració pública hauria de ser accessible per la ciutadania.
S'argumenta que la ponderació dels interessos en col·lisió entre la finalitat de l'accés declarada per la persona reclamant i l'aplicabilitat del límit de reserva de la informació tributària hauria d'operar en el sentit de limitar l'accés a la informació sol·licitada.
Finalment, es debat sobre l'aplicabilitat del límit de reserva de la informació de dades fiscals respecte d'obligats tributaris administració pública.
Es conclou aprovar la Proposta de resolució en el sentit inicialment plantejat per la ponent.
Proposta de resolució d'estimació parcial de la Reclamació 208/2019
La senyora Elisabet Samarra, ponent de la Proposta de resolució d'estimació parcial de la Reclamació 208/2019, interposada contra l'Ajuntament de Pallejà, en la qual es demana el pressupost i la relació detallada de les despeses de personal, despeses corrents i transferències corrents amb les factures corresponents, exposa els múltiples elements de ponderació i valoració que s'han hagut de tenir en compte a l'hora de redactar la Proposta de resolució, fet que ha suposat anar desenvolupant la fonamentació jurídica de la Resolució en base als diferents capítols dels pressupost de l'Ajuntament de Pallejà valorant els límits al dret d'accés que en podrien resultar aplicables sense disposar d'un informe de l'Administració reclamada.
Es debat sobre la interpretació que s'ha de fer de la literalitat amb la que s'expressa el reclamant en el formulari de reclamació i a la sol·licitud pel que fa a l'abast dels capítols del pressupost considerats com a despeses corrents.
A la vista de la manifesta tasca desproporcionada que pot suposar executar la resolució en els termes previstos, es proposa incloure al fonament de dret Sobre la forma d'accés i termini d'execució un paràgraf que, amb caràcter excepcional, indiqui a l'Administració reclamada, vista la seva inactivitat durant el procediment de reclamació, la possibilitat de justificar aquesta circumstància a la GAIP de cara a revisar el contingut de la resolució pel que fa al termini d'execució.
Proposta de resolució de finalització de la Reclamació 340/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 340/2019 per pèrdua d'objecte, interposada contra la Diputació de Barcelona que fa referència a la inversió en publicitat institucional i en subvencions als mitjans de comunicació, exposa com durant la tramitació d'aquest procediment, la Diputació de Barcelona hauria facilitat la informació sol·licitada a la persona reclamant, conduint a la pèrdua sobrevinguda de l'objecte de la Reclamació.
Proposta de resolució de finalització de la Reclamació 341/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 341/2019 per pèrdua d'objecte, interposada contra la Diputació de Girona, que fa referència a la inversió en publicitat institucional i en subvencions als mitjans de comunicació exposa com durant la tramitació d'aquest procediment, la Diputació de Girona hauria facilitat la informació sol·licitada a la persona reclamant, conduint a la pèrdua sobrevinguda de l'objecte de la Reclamació.
Proposta de resolució de desestimació de la Reclamació 355/2019
El senyor Josep Mir, ponent de la Proposta de resolució de desestimació de la Reclamació 355/2019, interposada contra l'Ajuntament de Móra d'Ebre, que fa referència a l'accés a les al·legacions a una llicència d'obres formulades per l'Ajuntament, resumeix com la manca d'acreditació de la representació en fase de sol·licitud suposa l'incompliment d'un dels requisits formals de les sol·licituds d'accés a informació, fet que condueix a la necessitat de desestimar la reclamació i a confirmar la correcció de la Resolució de l'Ajuntament de Móra d'Ebre.
Proposta de resolució d'estimació de la Reclamació 360/2019
El senyor Josep Mir, ponent de la Proposta de resolució d'estimació de la Reclamació 360/2019, interposada contra la Direcció General d'Economia, Tercer Sector, Cooperatives i Autoempresa del Departament de Treball, Afers Socials i Família de la Generalitat de Catalunya, que fa referència a qüestions diverses sobre la Renda Garantida de Ciutadania, exposa que les causes d'inadmissió que al·lega la Direcció General de forma genèrica no estan suficientment fonamentades i aquesta circumstància condueix a estimar la Reclamació presentada, si bé es proposa un termini de 2 mesos per lliurar la informació en atenció a la complexitat que pot suposar la seva extracció.
Proposta de resolució de finalització de la Reclamació 370/2019 per pèrdua d'objecte.
El senyor Josep Mir, ponent de la Proposta de resolució de finalització de la Reclamació 370/2019 per pèrdua d'objecte, plantejada contra l'Institut de Seguretat Pública de Catalunya que fa referència als distintius de rangs de policies locals, descriu com durant la tramitació de la Reclamació, l'Institut de Seguretat Pública de Catalunya hauria lliurat la informació sol·licitada a la persona reclamant, fet que comporta la pèrdua sobrevinguda de l'objecte de la Reclamació.
Proposta de resolució de finalització de la Reclamació 372/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 372/2019 per pèrdua d'objecte, interposada contra l'Ajuntament de Torredembarra i relativa a les sancions imposades en un espai natural protegit, relaciona les actuacions realitzades durant la tramitació de la Reclamació i conforme les quals l'Ajuntament de Torredembarra hauria lliurat la informació sol·licitada a la persona reclamant, fet que suposa la pèrdua sobrevinguda de l'objecte de la Reclamació.
Proposta de resolució de finalització de la Reclamació 391/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 391/2019 per pèrdua d'objecte, plantejada contra el Consell Comarcal del Segrià i relativa a les nòmines de la pròpia persona reclamant, descriu la tramitació de la Reclamació i la justificació que el Consell Comarcal del Segrià hauria lliurat la informació sol·licitada a la persona reclamant, fet que suposa pèrdua sobrevinguda de l'objecte de la Reclamació.
Proposta de resolució de finalització de la Reclamació 394/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 394/2019 per pèrdua d'objecte, interposada contra l'Ajuntament de Ripollet, en relació amb l'accés a informació sobre la durada de la concessió del servei d'abastament d'aigua.
El ponent de la Proposta de resolució descriu com, durant la tramitació de la Reclamació, l'Ajuntament de Ripollet hauria lliurat la informació sol·licitada a la persona reclamant, de manera que s'ha produït la pèrdua sobrevinguda de l'objecte de la Reclamació i s'ha esvaït la controvèrsia jurídica plantejada.
Proposta de resolució de finalització de la Reclamació 396/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 396/2019 per pèrdua d'objecte, interposada contra l'Ajuntament de Roda de Berà, també en relació a l'accés a informació sobre la durada de la concessió del servei d'abastament d'aigua, descriu com durant la tramitació de la Reclamació, l'Ajuntament de Roda de Berà hauria lliurat la informació sol·licitada a la persona reclamant, fet que permet finalitzar l'expedient per pèrdua sobrevinguda de l'objecte de la Reclamació.
Proposta de resolució de finalització de la Reclamació 403/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 403/2019 per pèrdua d'objecte, interposada contra l'Ajuntament del Vendrell, relativa a l'accés a informació sobre una cessió de terrenys per a la construcció d'un hospital, descriu com durant la tramitació de la Reclamació, l'Ajuntament del Vendrell hauria lliurat la informació sol·licitada a la persona reclamant, fet que comporta la pèrdua sobrevinguda de l'objecte de la Reclamació.
Proposta de resolució de finalització de la Reclamació 414/2019 per pèrdua d'objecte
El senyor Josep Mir, ponent de la Proposta de resolució d'estimació parcial i pèrdua parcial de la Reclamació 414/2019, interposada contra l'Ajuntament de Vic, en relació a informació sobre el nombre de persones que usen un programa de suport a l'esport, exposa que la part d'informació estimada per l'Ajuntament de Vic és l'única en poder de l'administració, quedant la resta d'informació sol·licitada en mans del Consell Esportiu d'Osona que no seria una entitat inclosa dins l'àmbit d'aplicació de l'LTAIPBG.
Tot i que es confirma el sentit de la resolució de l'Ajuntament de Vic, no procedeix la inadmissió de la sol·licitud ja que en el moment de presentació de la reclamació ja s'havia produït el silenci administratiu en el procediment de sol·licitud al no constar notificada la Resolució de l'Ajuntament de Vic.
Proposta de resolució de finalització de la Reclamació 415/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 415/2019 per pèrdua d'objecte, interposada contra l'Ajuntament de Vic, en relació a les dades sobre recursos i activitats per a la pràctica esportiva de les persones amb discapacitat, exposa com en el moment de la presentació de la Reclamació encara no constava notificada la Resolució de l'Ajuntament de Vic, motiu pel qual no procedeix la inadmissió de la Reclamació sinó la seva pèrdua sobrevinguda per l'estimació extemporània de la sol·licitud.
Proposta de resolució d'inadmissió de la Reclamació 420/2019
La senyora Elisabet Samarra, ponent de la Proposta de resolució d'inadmissió de la Reclamació 420/2019, interposada contra la Generalitat de Catalunya, que fa referència a unes queixes sobre l'atenció sanitària rebuda, exposa com, en el moment de la presentació de la Reclamació, encara no s'havia depassat el termini de què disposava la Generalitat per resoldre la sol·licitud, motiu pel qual cal inadmetre la Reclamació per prematura.
Proposta de resolució d'inadmissió de la Reclamació 421/2019
La senyora Elisabet Samarra, ponent de la Proposta de resolució d'inadmissió de la Reclamació 421/2019, interposada contra l'Ajuntament de Girona, en el si de la qual es demana accés als expedients relacionats amb la creació d'una segona plaça d'intendent del Cos de la Policia Municipal de Girona, posa de manifest que la reclamació es presenta conta la manca de lliurament de la informació prèviament estimada per l'Ajuntament de Girona, però en el moment de la presentació de la Reclamació encara no havia transcorregut el termini de 30 dies hàbils de què disposava l'Ajuntament per lliurar la informació un cop la persona reclamant havia posat de manifest la producció de silenci positiu, de manera que s'ha d'inadmetre per prematura.
Proposta de resolució d'inadmissió de la Reclamació 425/2019
La senyora Elisabet Samarra, ponent de la Proposta de resolució d'inadmissió de la Reclamació 425/2019, interposada contra l'Ajuntament de Santa Coloma de Farners, en el marc de la qual es reclama documentació relativa a la convocatòria de la plaça d'educador/a, exposa que la reclamació es presenta conta la manca de lliurament de la informació prèviament estimada per l'Ajuntament de Santa Coloma de Farners, però en el moment de la presentació de la Reclamació encara no havia transcorregut el termini de 30 dies hàbils de què disposava l'Ajuntament per lliurar la informació un cop la persona reclamant havia posat de manifest la producció de silenci positiu, de manera que es proposa la seva inadmissió per prematura.
Proposta de resolució d'inadmissió de la Reclamació 426/2019
La senyora Elisabet Samarra, ponent de la Proposta de resolució d'inadmissió de la Reclamació 426/2019, interposada contra l'Ajuntament d'Arbúcies, en el marc de la qual es demana accés als Registres d'activitats i béns de tots els regidors del Consistori, exposa com en el moment de la presentació de la reclamació encara no s'havia depassat el termini de què disposava la l'Ajuntament d'Arbúcies per a resoldre la sol·licitud, motiu pel qual correspon resoldre la inadmissió de la Reclamació.
La presidenta de la Comissió aixeca la sessió de la qual, com a secretari, estenc aquesta acta.